Raġel ta’ 38 sena tilef ħajtu f’inċident li seħħ għall-ħabta ta’ nofsinhar fil-bypass tal-Imrieħel, fid-direzzjoni tal-Marsa. Il-Pulizija qalet li s-sewwieq, li huwa minn San Ġwann, kien qed isuq mutur tal-għamla Suzuki GSX, li għal xi raġuni ħabat ma’ karozza tal-għamla Toyota Aygo misjuqa minn mara ta’ 26 sena minn Tas-Sliema. Is-sewwieq tal-mutur ġie ċċertifikat mejjet fuq il-post. Fil-każ infetħet inkjesta mmexxija mill-Maġistrat Josette Demicoli. Il-Pulizija qed tinvestiga.